Saájee nkene ráa jín Jesús veꞌi Caifás jee kua̱na̱ka ráa maa nu̱u̱nꞌ vetíñú Roma naní pretorio. Jee va̱kunijinꞌ, jee ntu nkívɨ rá te̱e Israel iniꞌ vetíñú vá sáva ntu kutéꞌén ánímaꞌ ráa, sáva kuvi kajiꞌ ráa kuxíní ráa viko Pascua.
Saáva nkene Pilato nu̱u̱nꞌ ráa jee nkachiꞌ re̱ꞌ nu̱u̱nꞌ ráa: ―¿Na̱ jie̱ꞌe̱ꞌ chíkuáchi rán te̱e yaꞌá?
Jee nna̱xiníkó ráa jee nkachiꞌ ráa nu̱u̱nꞌ re̱ꞌ: ―Retánꞌ nsú te̱e sáꞌá niva̱ꞌa ví‑i jee nsáꞌ kiji ránꞌ natají ránꞌ maa nu̱u̱nꞌ nú nékúvi.
Saájee nkachiꞌ Pilato nu̱u̱nꞌ ráa: ―Kuáꞌán rán jín‑i jee saꞌá na̱a̱ꞌ rán kua̱chi si̱kɨ̱ꞌ‑ɨ kua̱ꞌ káchíꞌ ley rán. Jee nna̱xiníkó rá te̱e kúñáꞌnú nu̱u̱nꞌ ñuunꞌ Israel nu̱u̱nꞌ re̱ꞌ: ―Soo ntu jiáꞌa te̱e tátúnúꞌ Roma nu̱u̱nꞌ ránuꞌuꞌ kaꞌniꞌ ránꞌ ni ɨɨn ñɨvɨ.
Jee sukuán nsi̱kúnkuvi nu̱u̱nꞌ rá tu̱ꞌun nkachiꞌ Jesús jie̱ꞌe̱ꞌ ya̱ na̱sa íyó kuviꞌ re̱ꞌ.
Jee tukuni nni̱kó Pilato nni̱vɨ re̱ꞌ iniꞌ vetíñú pretorio vá, jee nkana re̱ꞌ Jesús jee ni̱ka̱tu̱ꞌún re̱ꞌ maa: ―¿Á noꞌó kúvi te̱e kúñáꞌnú ya̱ tátúníꞌ nu̱u̱nꞌ rá ñɨvɨ ñuunꞌ Israel?
Jee nna̱xiníkó Jesús nu̱u̱nꞌ re̱ꞌ: ―¿Á jíkátu̱ꞌún maánú tu̱ꞌun va̱ji xi̱ni̱ꞌ maánú áxí inka ñɨvɨ nkachiꞌ maa nu̱u̱nꞌ nú jie̱ꞌe̱ꞌ nuꞌuꞌ?
Jee nna̱xiníkó Pilato: ―¿Á nuꞌuꞌ jee kúvi ni̱ꞌ te̱e ñuunꞌ Israel rúja? Chi ñɨvɨ ñuunꞌ maánú jín rá su̱tu̱ꞌ kúñáꞌnú vá nna̱tají noꞌó nu̱u̱nꞌ nuꞌuꞌ. ¿Ná nsa̱ꞌá nú?
Saájee Jesús nna̱xiníkó‑o: ―Tiñu níso ni̱ꞌ ya̱ tátúníꞌ ni̱ꞌ jee ntu kéne‑e nu̱u̱nꞌ ñɨ̱vɨ́ yaꞌá. Chi retánꞌ nu̱u̱nꞌ ñɨ̱vɨ́ yaꞌá kéne tiñu níso ni̱ꞌ tátúníꞌ ni̱ꞌ, saájee rá ñɨvɨ yɨ́ꞌɨ́ xi̱ntíín ni̱ꞌ kantáꞌán ráa jee nama ráa nuꞌuꞌ sáva nkúꞌva ráa nuꞌuꞌ xi̱ntíín rá te̱e kúñáꞌnú nu̱u̱nꞌ Israel. Soo tiñu níso ni̱ꞌ tátúníꞌ ni̱ꞌ nsáꞌ kéne nu̱u̱nꞌ ñɨ̱vɨ́ yaꞌá ―nkachiꞌ Jesús.
Saájee nkachiꞌ Pilato nu̱u̱nꞌ Jesús: ―¿Á noꞌó kúvi te̱e nísotíñú tátúníꞌ nú résa? Jee nna̱xiníkó Jesús: ―Suvini̱ꞌ kúvi te̱e nísotíñú tátúníꞌ ni̱ꞌ kuéntáꞌ ya̱ nkachiꞌ kí nú. Chi jie̱ꞌe̱ꞌ yaꞌá kúvi ya̱ va̱ji ni̱ꞌ nkaku ni̱ꞌ iniꞌ ñɨ̱vɨ́ yaꞌá, sáva kachiꞌ ni̱ꞌ ya̱ naáꞌ. Ntáká ñɨvɨ ya̱ íñɨ́‑ɨ jín ya̱ naáꞌ, jee ñúꞌún iniꞌ ráa tɨ́ɨn ráa tu̱ꞌun káchíꞌ ni̱ꞌ ―nkachiꞌ Jesús.
Jee nkachiꞌ Pilato nu̱u̱nꞌ re̱ꞌ: ―¿Ná kúvi ya̱ naáꞌ rúja? Jee sáá nkuvi nkachiꞌ Pilato tu̱ꞌun yaꞌá, jee nkene tuku re̱ꞌ ichinúúnꞌ rá te̱e kúñáꞌnú nu̱u̱nꞌ ñuunꞌ Israel, jee nkachiꞌ re̱ꞌ nu̱u̱nꞌ ráa: ―Nuꞌuꞌ, ntu̱náꞌ kua̱chi nnániꞌinꞌ ni̱ꞌ si̱kɨ̱ꞌ te̱e yaꞌá.
Soo ránoꞌó chi íyó ñujiínꞌ sáá sáꞌá rán ya̱ nakani núne ni̱ꞌ ɨɨn te̱e ya̱ yɨ́ꞌɨ́ veka̱a viko Pascua. ¿Á kuíni rán ya̱ nakani núne ni̱ꞌ te̱e nísotíñú ya̱ tátúníꞌ nu̱u̱nꞌ rá ñɨvɨ Israel? ―nkachiꞌ re̱ꞌ.
Saájee nka̱najíín tuku ntáká ráa, jee nkachiꞌ ráa: ―¡Nsú te̱e i̱ña̱ꞌ! ¡Chisaꞌ siaáꞌ nú Barrabás! Soo Barrabás kúvi re̱ꞌ ɨɨn te̱e kuíꞌná sákini.